དེ་ལྟར་མངའ་རིས་ཀྱི་རྒྱལ་པོ་ལྷ་བླ་མ་ཁུ་དབོན་གྱིས་བསྟན་པ་འབའ་ཞིག་ཐུགས་ལ་བརྣགས་ཏེ་ལུས་སྲོག་ལོངས་སྤྱོད་གང་ལའང་མ་ལྟོས་པར་དཀའ་བ་ཆེན་པོས་ཇོ་བོ་རྗེ་དཔལ་ལྡན་ཨ་ཏི་ཤ་བོད་དུ་གདན་དྲངས་པ་ལ་བརྟེན་ནས།སྔགས་ལ་སྙད་བཏགས་པའི་རྩིང་སྤྱོད་སོགས་ལོག་པར་སྤྱོད་པ་རྣམས་དང་།མདོ་སྔགས་གཉིས་ཚ་གྲང་ལྟར་འགལ་བར་འཛིན་པའི་ལོག་རྟོག་རྣམས་ཉི་མ་ཤར་བས་མུན་པ་རང་སངས་ལ་སོང་བ་བཞིན་དུ་གྱུར།བླ་ཆེན་པོའི་བརྒྱུད་འཛིན་སོགས་བསྟན་པ་ཕྱི་དར་གྱི་ལྟ་སྤྱོད་རྣམ་དག་འཛིན་པ་ཐམས་ཅད་ཀྱང་ཇོ་བོའི་བཀའ་བརྒྱུད་ལ་ཞུགས་པས།དབུས་གཙང་གི་སའི་ཁྱོན་ཐམས་ཅད་རྣམ་ཐར་ཕྱི་གཙང་ནང་གཙང་པད་མའི་སྦུབས་ལྟ་བུ་དང་ལྡན་པ་ཇོ་བོ་བཀའ་གདམས་པའི་བསྟན་པ་བསྟན་འཛིན་གྱིས་ཡོངས་སུ་གང་བར་གྱུར་ཏོ།།